PRIHATIN satu inisiatif berpaksikan rakyat
SHEILA ZAIDI KUCHING : Bantuan di bawah Pakej Rangsangan Ekonomi Prihatin Rakyat
(Prihatin) yang diumumkan oleh Perdana Menteri Tan Sri Muhyiddin Mohd Yassin
Jumaat lalu merupakan satu inisiatif yang benar-benar berpaksikan rakyat. Menteri Muda Hal Ehwal Korporat dan Unit Komunikasi Awam Sarawak Abdullah
Saidol berkata golongan berpendapatan rendah dilihat sangat terjejas ketika ini
dan mengharapkan bantuan daripada kerajaan. “Tindakan Kerajaan Persekutuan yang mengumumkan bantuan ini adalah
bertepatan dengan masa walaupun mungkin terpaksa membelanjakan peruntukan yang
besar daripada kewangan persekutuan. “Namun, dalam waktu yang mendesak ini, kerajaan dilihat mengutamakan
kebajikan rakyat kerana faham situasi rakyat yang sangat memerlukan sokongan
dan bantuan ketika negara dilanda wabak Covid-19,” katanya kepada pemberita
dalam satu kenyataan semalam. Menurut Abdullah, pakej bantuan yang diumumkan oleh Perdana Menteri ini
ternyata satu inisiatif yang berpaksikan rakyat. Tambahnya, usaha yang mulia ini tidak harus diperdebat atau dipolitikkan
kerana sangat jelas bahawa rakyat yang berpendapatan rendah terjejas selepas
terutamanya selepas pelaksaan Perintah Kawalan Pergerakan (PKP). Oleh yang demikian, beliau menyeru kepada masyarakat untuk terus memberikan
kerjasama dan berhenti mencari kesalahan mana-mana pihak. “Kita gembira apabila dimaklumkan bahawa beberapa syarikat korporat telah
memainkan peranan mereka dengan memberi sumbangan kewangan dan saya harap
banyak lagi  syarikat yang akan tampil
membantu. “Saya juga berharap supaya mekanisme untuk pengagihan bantuan yang telah
diumumkan akan diurus dengan berkesan dan tindakan dapat diambil dengan kadar
yang segera,” ujarnya. Katanya lagi, rakyat juga perlu bekerjasama dengan mematuhi sepenuhnya
semua arahan atau perintah yang dikeluarkan oleh pihak berkuasa yang berkaitan. Beliau turut meminta orang ramai supaya berwaspada terhadap golongan tidak
bertanggungjawab yang mempunyai tabiat mereka-reka atau menyampaikan maklumat
palsu yang tidak disahkan. Platform media sosial katanya, mesti digunakan untuk menyebar maklumat
kesedaran yang boleh dipercayai, kata-kata dorongan, sokongan moral dan
motivasi. 
See author's posts
